સહકાર સંમેલનમાં પાટીદારોને આકર્ષિત કરવા એક પણ તક ભાજપે છોડી નહોતી. ખરીફ પાક -2016 હેઠળ કપાસ સિવાયના પાકો માટે રૂ. 923 કરોડના પાક વીમાને કેન્દ્ર સરકારે મંજૂરી આપી છે. આ અંગે સહકાર સંમેલનમાં ભાજપના રાષ્ટ્રીય અધ્યક્ષ અમિત શાહે જણાવ્યું કે, ભાજપ સરકારે હંમેશાં ખેડૂતોના વિકાસને પ્રાધાન્ય આપ્યું છે. તેમણે દાખલો આપતા કહ્યું કે, રવિવારે રાજ્યના મુખ્યમંત્રી વિજય રૂપાણીએ વડાપ્રધાનને ખેડૂતોના પાક વીમા અંગે રજૂઆત કરી હતી. રજૂઆતના માત્ર 24 કલાકમાં જ વડાપ્રધાને રૂ. 923 કરોડના પાક વીમાને મંજૂરી આપી દીધી છે. સહકાર સંમેલનમાં દલિત કે મહિલા આગેવાનને સ્થાન આપવામાં આવ્યું ન હતું. સહકાર ક્ષેત્રમાં મહિલાઓનું યોગદાન મહત્વનું હોય છે. જ્યારે દલિત વર્ગ કચડાયેલો છે. જેથી સહકારી ક્ષેત્રમાં ચેરમેન જેવા ઉચ્ચ હોદ્દા પર પહોચવા દેવામાં આવતા નથી. ત્યારે મહિલા અને દલિતો સાથે અન્યાય નહિ થતો હોવાની વાત કરનાર ભાજપે જ સહકારી સંમેલનમાં મહિલાઓને અને દલિતોને સ્ટેજ પર સ્થાન પણ ના આપ્યું.